
                    PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                       Bucureşti,   18.06.2008

                         Nr.  P.L.X- 205/2008


                                                  RAPORT
asupra proiectului de Lege pentru respingerea Ordonanţei Guvernului nr.6/2008 pentru modificarea şi completarea Legii Recunoştinţei faţă de eroii-martiri şi luptătorii care au contribuit la victoria Revoluţiei române din decembrie 1989, nr. 341/2004


În conformitate cu prevederile art. 95 şi 115 din Regulamentul Camerei Deputaţilor, republicat,  Comisia juridică, de disciplină şi imunităţi a fost sesizată spre dezbatere, în fond, în procedură de urgenţă, cu proiectul de Lege pentru respingerea Ordonanţei Guvernului nr.6/2008 pentru modificarea şi completarea Legii Recunoştinţei faţă de eroii-martiri şi luptătorii care au contribuit la victoria Revoluţiei române din decembrie 1989, nr. 341/2004, trimis cu adresa  nr.P.L.X.- 205  din 16 aprilie 2008, înregistrat sub nr. 31/332 din 16 aprilie 2008.
În raport de obiectul şi conţinutul său, proiectul de lege face parte din categoria legilor ordinare. 

Potrivit prevederilor art. 75 din Constituţia României şi ale art. 92 alin. 9 pct. 1 din Regulamentul Camerei Deputaţilor, competenţa decizională în cazul acestui proiect de lege aparţine Camerei Deputaţilor.

Senatul a adoptat proiectul de lege în şedinţa sa din 14 aprilie 2008.

Consiliul Legislativ a avizat favorabil ordonanţa Guvernului ce face obiectul proiectului de lege, conform avizului nr. 136/6.02.2008.

Comisia parlamentară a revoluţionarilor din decembrie 1989 a avizat favorabil acest proiect de lege  în forma adoptată de Senat, conform  avizului  nr.     42/0364 din 6 mai 2008.

Proiectul de lege  are ca obiect de reglementare respingerea Ordonanţei Guvernului nr.6/2008 prin care se modifică şi se completează Legea Recunoştinţei faţă de eroii-martiri şi luptătorii care au contribuit la victoria Revoluţiei române din decembrie 1989, nr. 341/2004, în scopul reglementării unor măsuri reparatorii pentru participanţii la revolta muncitorească anticomunistă de la Braşov din 15 noiembrie 1987 şi pentru urmaşii celor decedaţi. 

În conformitate cu prevederile art. 61 din Regulamentul Camerei Deputaţilor, membrii comisiei  au examinat proiectul de lege mai sus menţionat, în şedinţa din 18 iunie 2008. 

Cu această ocazie, membrii comisiei au constatat următoarele:

· Participanţii la revolta muncitorească anticomunistă de la Braşov din anul 1987 reprezintă o categorie distinctă faţă de beneficiarii Legii nr. 341/2004, care aşa cum este denumită, se referă la recunoştinţa  faţă de eroii-martiri şi luptătorii care au contribuit la Victoria Revoluţiei române din decembrie 1989;
· Prin Ordonanţa de urgenţă nr. 6/2008 se propune introducerea unei noi categorii de persoane care au participat la o revoltă populară în anul 1987, moment deosebit de important, dar care nu are legătură cu obiectul Legii nr. 341/2004, respectiv revoluţia din decembrie 1989.

· Această categorie de luptători, cum sunt şi cei care au participat la revolta din 1987, au o lege proprie, şi anume Decretul-lege nr. 118/1990 prin ale cărui prevederi se acordă drepturi şi recunoştinţă celor care se încadrează în această categorie. Dacă se doreşte acordarea unor drepturi în plus faţă de cele prevăzute în Decretul-lege nr. 118/1990 se pot aduce modificări acestui act normativ, iar nu Legii nr. 341/2004.
La lucrările comisiei au fost prezenţi  17  deputaţi, din totalul de 28 membri ai comisiei.

În urma dezbaterii, membrii comisiei au hotărât, cu unanimitate de voturi  să propună plenului Camerei Deputaţilor adoptarea proiectului de Lege pentru respingerea Ordonanţei Guvernului nr.6/2008 pentru modificarea şi completarea Legii Recunoştinţei faţă de eroii-martiri şi luptătorii care au contribuit la victoria Revoluţiei române din decembrie 1989, nr. 341/2004 
PREŞEDINTE 





       SECRETAR
Sergiu Andon 





       George Băeşu


Consilier
Dr. Nicolae Voiculescu

